Teams | Orienteering Vlaanderen
Weekendstage Laakdal: vrijdag 3 tot zondag 5 mei 2019 Weekendstage Allerheiligenstage De Hoge Rielen Kasterlee: maandag 28 tot donderdag 31 oktober 2019 Suid Afrikaanse Nuus Thread - Page 152 - Stormfront
02-21-2007, 12:31 AM #1511
Manuel kan verras en skok
KAAPSTAD. – Die man wat die afgelope tien jaar die balanseertoertjie met die land se geldsake feitlik vervolmaak het om die meeste Suid-Afrikaners redelik tevrede te hou, kan vandag met ’n paar verrassings, of selfs skokke, vorendag kom.
Mnr. Trevor Manuel se elfde begrotingsrede vanmiddag om 14:00 gaan waarskynlik draai om armoedeverligting en die toenemende intrek van ryker Suid-Afrikaners om die regering se uitbreidende welsynsprogram te help betaal. Dit is waar die skokke kan lê.
Werkende Suid-Afrikaners wag veral angstig op meer nuus oor ’n verpligte pensioenfonds en/of nuwe welsynbelasting. Maar dit sal waarskynlik nie vanjaar reeds in werking tree nie.
Dan is daar ook die groot debatspunte van die dag soos misdaad, infrastruktuur, die Wêreldbeker-sokkertoernooi, aansporings vir werkskepping en ’n lang lys dienstebehoeftes.
Gelukkig sit Manuel eintlik met te veel geld – daar word allerweë verwag dat die staat se inkomste sy uitgawe gaan oorskry. En dit is waar die verrassings kan wees.
Die wat weet van die ekonomie sê hy gaan op belastingverligting vir maatskappye, opleiding- en loonsubsidies, hulp aan kleinsake en die produseerders in die ekonomie konsentreer om groei en werkskepping aan te help. En ietsie sal ook na individue moet deurvloei. Manuel het hom mos al bewys as meer van ’n ekonomiese groeiman as ’n welsyn- en ontwikkelingsman. Of het hy nie?
02-24-2007, 12:54 AM #1512
Net een vinger en jy is vas
Secunda. – Menige misdadiger is sekerlik spyt oor daardie een vingerafdruk wat hulle op ’n toneel agtergelaat het – veral dié wat misdade in Secunda gepleeg het.
Die kanse is goed dat insp. Johan Ras (35), die vingerafdruk-ghoeroe van Secunda-polisie se plaaslike kriminele rekordsentrum (PKRS), hul vinger- of palmafdrukke gelig het.
Hy is onlangs vir die sewende agtereenvolgende jaar aangewys as die polisielid wat plaaslik die meeste identifikasies vir die jaar gemaak het.
Hy het verlede jaar 96 misdadigers suksesvol op die Avis-stelsel geïdentifiseer.
Ras se werk behels ook om misdaadtonele af te neem, planne daarvan op te trek en forensiese bewysstukke te versamel. “Die sukses om iemand te identifiseer, hang daarvan af hoe deeglik jy die toneel ondersoek.”
Die moeilikste saak waaraan hy as polisieman gewerk het, was die moord op ’n kollega en hondeman, Jan Sonnekus. Rowers het hom voor Shoprite Checkers doodgeskiet. “Dit was baie traumaties en emosioneel,” sê Ras.
Sy twee voormalige bevelvoerders, supt. Koos Prinsloo en kapt. Arno van Heerden, is sy rolmodelle.
Ras is met Marika getroud en het ’n negejarige seun, Michael. Hul tweede kind is op pad.
02-24-2007, 01:10 AM #1513
Wees op die uitkyk vir rooiligrowers
Motoriste wat by die verkeerslig by die T-aansluiting tussen Judithstraat en Beyers Naudérylaan stilhou, moet op die uitkyk wees vir rooiligrowers.
Die Melville Koppies-bestuurskomitee het ’n beroep op motoriste gedoen om nie met hul besittings voor in hul motors te ry nie.
Sowat 30 handsakke is in die laaste twee jaar in die veld by dié koppies gevind. Net in die laaste week van Desember is nege handsakke hier aangetref.
Volgens mnr. George Hofmeyer, ondervoorsitter van die komitee, maak die rowers ’n gat in die heining wat die koppies omring en wag hulle tussen die bosse by die kruising voor hulle toeslaan.
“Motoriste hou by die verkeerslig stil. Rowers spring dan uit die bosse, slaan die motor se venster uit en vlug met hul buit die koppies in. Hulle vat geld, selfone en kredietkaarte uit die handsakke, los die sakke net daar en gaan by ’n ander gat in die heining uit.”
Hy sê in een voorval is ’n vrou verlede week by dié T-aansluiting beroof. Daarna is sowat R12 000 uit haar bankrekening onttrek.
“Tydens ’n ander voorval was daar vier mense in die motor en die een man het op sy selfoon gepraat. Iemand het toe skielik die venster gebreek en weggehardloop met die man se selfoon.
“Dit gebeur so vinnig en dan is hulle weg. Mense konsentreer nie wanneer hulle daar stilhou nie.”
Volgens Hofmeyer lê die grootste probleem by die herstel van die heining, wat amper elke week gevandaliseer word.
02-24-2007, 01:14 AM #1514
Pas op as jou ruite te donker is
Die Ekurhuleni-metropolisie het Maandag met hul veldtog teen getinte ruite wat té donker is, onwettige nommerplate en onwettige ligte aan motors begin.
Die operasie duur van Maandag tot 30 April.
Volgens supt. Vusi Mabanga, woordvoerder van die Ekurhuleni-metropolisie, sal hulle geen simpatie toon nie teenoor motoriste met te donker getinte vensters, of die wat met nie-standaard-nommerplate ry of onwettige versieringsligte aan hul motors aangebring het.
Sulke voertuie se lisensies sal teruggetrek word en daar sal op die voertuie beslag gelê word.
Alle motors met getinte vensters sal afgetrek word en aan ’n toets onderwerp word om vas te stel hoeveel lig dit deurlaat.
Niemand mag op ’n openbare pad ry in ’n voertuig waarvan die voorruit nie minstens 70% lig en die agterruit en enige ander ruit nie minstens 35% lig deurlaat nie. As die getinte vensters onwettig is, sal die voertuig se lisensie geskrap word en die eienaar sal die motor weer deur die padwaardigheidstoets moet neem.
Die vereistes vir ’n wettige standaard-nommerplaat is:
Van plastiek of staal; grootte: 440 mm x 120 mm, syfers 10 mm dik, 100 mm hoog en 40 mm breed.
Standaardskrif soos goedgekeur deur die Suid-Afrikaanse Buro van Standaarde. Alle skrif moet in een lyn wees. Geen sierskrif mag gebruik word nie. Dit moet in blou skrif op ’n wit agtergrond wees, met die Gauteng-wapen.
Dit moet te alle tye voor en agter sigbaar wees, en moet stewig vasgesit wees.
Geen plakkers mag op die nommerplaat of binne ’n afstand van 150 mm van die nommerplaat geplak wees nie.
Vir motorfietse en vragmotors kan vierkantige nommerplate gebruik word; grootte: 250 mm x 250 mm, drie letters en wapen in boonste ry met syfers en GP in onderste ry.
02-24-2007, 01:25 AM #1515
Kabinet ontken dat Mandela siek is
KAAPSTAD. – Die kabinet het hom vandeesweek uitgespreek teen riemtelegramme oor oudpres. Nelson Mandela se gesondheidstoestand wat tans landwyd in omloop is.
“Hierdie onverantwoordelike boodskappe voorspel ook rassekonflik ná Madiba se dood,” het mnr. Themba Maseko, kabinetswoordvoerder, eergister namens die ministers gesê.
Die kwessie het ter sprake gekom op Woensdag se tweeweeklikse kabinetsvergadering. Die kabinet onderskryf in ’n skriftelike verklaring, wat ná die kabinetsvergadering uitgereik is, die woorde van me. Zelda la Grange, Mandela se woordvoerder, dat daar geen waarheid steek in die gerugte oor sy sogenaamde swak gesondheid nie.
La Grange het die afgelope tyd male sonder tal gesê Mandela is in Mosambiek en dat niks met hom skort nie.
“Soos in die geval van alle openbare figure, sal die publiek in geval van enige belangrike nuus tydig en deur die korrekte kanale met die publiek gedeel word,” het die kabinet onderneem. “Mense behoort hulle nie te veel te steur aan die kwaadwillige gerugte van moontlike konflik nie. Die beginsels waarvoor Madiba staan, is vasgelê in ons Grondwet en geniet die onvoorwaardelike ondersteuning van hierdie regering en die oorgrote meerderheid Suid-Afrikaners. Ons vra dat die media nie te veel dekking gee aan hierdie soort gerugte nie, want dit speel in die hande van kwaadwilliges.
“Die regering het volle vertroue dat die oorweldigende meerderheid van elke sektor van die Suid-Afrikaanse gemeenskap nie sal toelaat dat ’n klein minderheid die vordering ontspoor wat ons maak na ’n verenigde nasie nie,” aldus die kabinet.
02-25-2007, 05:07 AM #1516
Daar’s nie ’n maniér hoe Pretoria en Potchefstroom hul name gaan behou nie.
Dis dalk nie die presiese woorde van die agbare minister van kuns en kultuur nie, maar dis presies wat ons vanoggend hier in sy kantoor langs die parlement hóór.
Minister Z. Pallo Jordan sit aan die kop van die raadstafel. Hy betrag ons koelerig, maar sy stem spring sulke opgewonde oktawe. Met sy wit sakdoek vee hy nou en dan die sweet van sy voorkop af.
Die minister waai sy hand met ’n wye boog oor die tafel. Hulle het die rég om ontevrede te wees oor plekname, al hierdie ontevredenes, sê hy.
“Hulle kan betoog en hulle kan toi-toi! Ek wáárborg hulle ons sal hulle nie skiet nie! Ons sal nie hul organisasies verbied nie! Ons sal hulle ook nie in die tronk sit of Robbeneiland toe stuur nie!”
Waar kóm ek daaraan dat hy gesê het hy sou voor einde Januarie (uiteindelik) uitsluitsel gee oor Pretoria se naam? Hy skud sy kop verontwaardig.
“Ek sal sê wanneer ék gereed is. Sit jouself in my stoel. Almal skree van alle kante af. Ek kan mos nie net een oggend opstaan en sê: hier’s my besluit nie? Nee. Ek moet alles opweeg. Laat die gemoedere kalmeer en neem dán die besluit.”
Wat van die kompromisbesluit (die metrogebied bly Tshwane en Pretoria bly Pretoria)?
Hy val aan: “Maar hoekom móét daar ’n kompromis wees?”
Die kompromis is tog wyd aanvaar . . .
“Ek weet nie dáárvan nie! Elke keer as ek met Tshwane se burgemeester praat, pak sy my hieroor. Die raadslede pak my. Húlle sien nie die nodigheid vir ’n kompromis nie.”
Hy leun vorentoe.
“Laat ék jou sê: ons sou géén naam hoef te verander het as die oorsprónklike name nie verander is nie. Al die plekke hét name gehad!”
Maar Pretoria is nou al 150 jaar Pretoria. Word dié historiese feit van die tafel af gevee?
“Wat van die reg van mense wat al dúisende jare hier was? Pretorius het dit weggevee. Hoekom moet 150 jaar swaarder weeg?
“Die neiging is mos om te dink hier’t niks in Afrika gebeur voor Van Riebeeck nie. Hier hét!” Duisende en duisende jare lank. Tweehonderd jaar is ’n druppel aan die emmer, as jy mooi daaraan dink. ’n Druppel!”
Hy raak so opgewonde dat hy eers weer sy voorkop met die sakdoek dep.
Die kolonialiste het niemand gekonsulteer nie, tier hy. Hulle’t name soos Stutterheim, Berlin en Oos-Londen hier kom neerplak. Stukkies Europa wat sê dis nie meer deel van Afrika nie.
“Dis blote politieke mag. Met perde en wapens en waens kon Pretorius en die Voortrekkers teenstanders vermoor, hul beeste vat, van hul kinders bediendes maak, en sê: ek gaan die plek verander na my beeld.
“Dáárdie mense se regte het nie vir Pretorius saak gemaak nie.”
So hoekom, vra die minister sardonies, reken Pretorius se afstammelinge dat húl regte nou saak maak?
“Hoekom is dit vir hulle so onaanvaarbaar as ons sê dis Afrika dié, nie Berlyn of oos van Londen nie?”
Maar Potchefstróóm (Tlokwe), minister? Dis nie Europees nie. Die Batlokwe het glo nie eens daar gebly nie . . .
“Wie-hie-hie sê dit?” Hy lag uit sy maag. “En hoe weet húlle?”
Hoe weet ú?
“Dis nie my aanname nie, dis die mense wat daar bly s’n. Laat ek jou sê waarop voorstanders van die Potchefstroom-naam húl eis grond: op die een of ander rekord van die een of ander kolo-niale goewerneur. Dis nie wat die Batlokwe hulle vertel nie.”
Hoe weet húlle? Wie besluit op die ou end wat die naam van ’n plek moet wees? Hoekom James Laguma en nie Helen Suzman vir Kaapstad se lughawe nie?
“Dis die mense wat daar bly wat moet besluit. Deur hul demokraties verkose raad. Staan in die verkiesing, en as jy wen, kan jy die naam weer probeer verander.
“Toe al die name destyds gegee is, het swart mense nie stemreg gehad nie!”
Solidariteit en AfriForum kan konsulteer soveel hulle wil, maar op die ou end is dit net ’n politieke besluit?
“Dit ís ’n politieke besluit!” skree hy. “Wat ánders kan dit wees?”
Die mag van die meerderheid sal oorheers.
“Nie die mag nie, die wíl van die meerderheid. ’n démókráties verkose raad hét die reg om naamsveranderinge voor te stel. Al wat ek moet doen, is om seker te maak die regte prosesse is gevolg, en of die meerderheid so voel.”
Hy sit terug, skraap sy keel. “Jy kan dalk nie daarvan hou nie, maar dis hoe die demokrasie werk. In g’n demokrasie op aarde hou minderhede die meerderheid as gyselaars aan nie. Hoekom moet dit hier anders wees?”
Skaad dit nie nasiebou nie?
“Nie in die minste nie. Die ontevredenes het die voorreg om in ’n demokrasie te bly. Ons het dit nie gehad nie!”
Ek trek asem in om iets te sê. “Wag, wag,” keer hy “luister. Jy moet leer om te luister!”
Weet ek dat Duma Nokwe, ’n vorige ANC-sekretaris-generaal, as advokaat in die Johannesburgse hooggeregshof destyds nie op dieselfde banke as die wit advokate mog sit nie oor hy ’n Bántoe was?
“Dis wat met óns gebeur het! Jy praat met my oor eenheid en nasiebou! Sê jy nou vir my wat het óns gedoen wat selfs naby dááraan kom?
“Die dag as ons vir Kallie Kriel se advokaat daar in die appèlhof (oor die Lydenburg-naamsverandering) gaan sê jy’s ’n Afrikaner, sit op dáái bankie . . . Ons is nie so nie,” spoeg hy die woorde uit.
Hy ís bereid om na AfriForum se paneel van dertien historici te luister oor die enkele plekname van groot historiese en kulturele belang. “Absoluut! Ek luister na enige Suid-Afrikaner. Maar,” proes hy van die lag, “hul mening dra niks meer gewig as syne (sy mediaman Sandile Memela wat oorkant die tafel sit) of syne (Sharief Jaffer, die fotograaf) nie.”
Daar’s die gevoel dat net die Afrikaanse plekname geteiken word. Wat van Bathurst, Alice, King William’s Town?
Maar hy’t nog nie áánbevelings gekry oor dié name nie, sê die minister. Sou Milnerton wou verander na “sê maar Lagumasville”, sal hy dit oorweeg. Dis snert dat nét Afrikaanse name geteiken word. Die meeste veranderings is in elk geval Afrika-name wat (onder meer) verkeerd gespel is.
“Julle by Rapport, Beeld en Die Burger bekommer julle net oor die Afrikanername. Dit gaan nie oor die beginsel nie, julle jaag bloot ’n seksionele agenda.”
Hoe voel hy, ná dese, oor Bok van Blerk se De la Rey-liedjie?
Hy het nog nooit self dié liedjie gehoor nie. Maar soos hy in sy verklaring reeds gesê het, mense kan selfs politieke agendas daaraan haak, solank hulle net binne die Grondwet bly.
Wat dink die minister is aan ’t gebeur onder Afrikaanse mense?
Hy lag lekker. “Hulle’s nie een groep met een identiteit nie, hulle’s divers! Om hulle as ’n monolitiese blok voor te hou, is gevaarlike intellektuele onsin. Maar dis interessante intellek-tuele onsin.
“Afrikaanse politieke leiers hou daarvan om dit te propageer. Hulle sê: julle behóórt dieselfde te dink, anders is julle volksverraaiers.”
Hy kug. Sê: die ANC het nog nooit enige probleem gehad met Afrikaners as ‘Afrikaners’ nie. Sy bankmaat in die parlement is Marthinus van Schalkwyk. Dit sê seker genoeg. En benewens Van Schalkwyk en al die oorlopers was daar al van doerietyd af Afrikaners in die ANC.
Hy mor oor “Maxie” du Preez wat mor dat die ANC nie Afrikanerhelde wil vereer nie.
“Natuurlik eer ons Afrikaner-demokráte.” Hy rol sy oë. “Ons eer nie die Vóórtrekkers nie, vir seker! Nie Robey Leibbrandt nie, hy was ’n Nazi. Verwoerd? Hy was óók ’n Nazi. Vorster? Ook ’n Nazi! Dit gaan om politiek, nie etniese oorsprong of taal nie.
“Ons sal ’n Bram Fischer vereer! Of oom Bey. Jannie Hoogendyk, Vincent Swart, Eddie Roux! Daar’s báie!” Dis nie mense wat oor plekname opgewonde sou raak nie . . .
Ons staan op om te loop. Met die groetslag wonder ek vir laas: Wat steek in ’n naam, minister?
“Presiés. A rose by any other name would smell as sweet . . . en Pretoria, met enige ander naam, sal nog net soveel jakarandas hê . . .”
02-26-2007, 01:16 AM #1517
Is dit nou Makhado of Louis Trichardt?
Daar sal nog ongeveer twee weke gewag moet word voordat mense sal weet of die dorp se naam weer Louis Trichardt is of nie.
Die appélsaak het op Maandag (19de) in die appèlhof in Bloemfontein voor ‘n volle regbank van vyf regters gedien. Die saak het die nasionale media gehaal en ander dorpe en stede wat ook in die naamsveranderingbootjie is, sit oorgehaal om te hoor wat hierdie toetssaak se uitslag sal wees.
Die Voorsittersvereniging (VV) het aansoek gedoen om verlof tot appél nadat hulle hofaansoek om die naamsverandering van die dorp te hersien, in Regter MK Legodi se uitspraak op 8 September, 2005, met koste van die hand gewys is in die hooggeregshof in Pretoria.
Hierdie week se appélsaak het ‘n bietjie meer as twee ure geduur. Die regbank was saamgestel uit van die mees senior regters in die land. Hulle was hoofregter Craig Howie en regters Brand, Farlam, Jafta en Cachalia.
Na afloop van die saak het mnr. André Naudé, voorsitter van die VV en ook prokureur in die saak, gesê dat hy geen kommentaar kan lewer nie, aangesien die saak sub judice is.
Me. Inga Gilfillan, een van die groep wat die saak bygewoon het, sê dat sy tevrede voel.
"Die tipe vrae wat die regters aan die advokate gevra het, sê vir ons dat konsultasie belangrik is waar die gemeenskap geraak word. Die hoofsaak van die gesprek was maar oor konsultasie en die gemeenskap se reg oor sake wat hul affekteer," sê me. Gilfillan. Daar is wenkbroue gelig oor die lae konsultasiesyfer van sowat een persentasiepunt.
Die advokaat vir die VV, adv. Denny du Preez, asook die advokaat vir die staat, senior advokaat Sam Maritz, het vooraf hul betooghoofde ingehandig. Die regters het alles individueel vooraf bestudeer en gedurende die hofprosedure vrae aan die advokate gestel.
Na die hofsaak sal die vyf regters saam die saak bestudeer en ‘n uitspraak lewer, met volledige redes.
"Dit sal hopelik oor twee weke wees," het mnr. Naudé gesê.
"Na aanleiding van adv. Maritz se betoog dat die naamsverandering in die lig van transformasie gehandhaaf moet word, het een van die regters gevra of daar dan elke vier jaar met ‘n nuwe munisipale bestuur ‘n nuwe besluit kan kom sonder dat die gemeenskap geraadpleeg word. Dit sou impliseer dat daar elke vier of vyf jaar ‘n nuwe naam vir die dorp kan kom," sê me. Gilfillan.
Die naam Makhado is in die Staatskoerant gepubliseer in die middel van 2003. Daar is binne die voorgeskrewe beswaartydperk van 30 dae beswaar aangeteken, waarna die reg sy stadige, maar sekere, loop begin neem het.
Me. Gilfillan sê dat sy beter voel na die appèlsaak as na die hooggeregshofsaak wat sy ook volledig bygewoon het.
"In hierdie saak was daar goeie, hoë akademiese redenasies. Ons vertrou dat reg en geregtigheid sal seëvier," sê Gilfillan.
Intussen gaan die Aksiegroep Potchefstroom en die menseregtegroep, AfriForum, saamwerk en dieselfde regspan gebruik vir moontlike regstappe om die name van Potchefstroom en Pretoria te behou. AfriForum se uitvoerende bestuurder, mnr. Kallie Kriel, het gesê dat beide plekke se naamsveranderingsprosesse deur gebrek aan die publiek se deelname gekenmerk is.
02-26-2007, 01:17 AM #1518
Kroniese kragonderbrekings jaag boere die harnas is
Boere in die Tshipise-gebied noord van die Soutpansberg hoop dat ‘n onlangse gesprek met die bestuur van die Makhado Munisipaliteit ‘n einde sal bring aan die kroniese kragonderbrekings wat die area verlede jaar geteister het.
Volgens mnr. Christo Vorster van die Tshipise Boerevereniging was daar verlede jaar 411 kragonderbreking op die netwerk.
"Hulle (die munisipaliteit) het nie materiaal om foute reg te maak as iets gebeur nie. Ons het ‘n kontrakteur wat help om die krag vinnig te herstel as dit onderbreek word, maar as die persoon nie hier is nie, kan dit tot vier ure neem voordat die kragtoevoer weer herstel is," sê Vorster. Intussen is daar ‘n verlies aan inkomste en produksie.
Vorster sê dit is nie net boere wat deur die probleem geraak word nie, maar ook besighede soos die Aventura Tshipise-oord. Hy sê hulle het reeds verlede jaar probeer om met die munisipaliteit in gesprek te tree.
"Ja, ons het met hulle gaan praat, maar toe ons daar kom was die munisipale bestuur nie daar nie, net die amptenare. Dit is hoekom ons besluit het om vroeg hierdie jaar weer met hulle te gaan praat. Hierdie keer het ons die munisipale bestuurder gevra om self ‘n datum vas te stel sodat ons daarby kan inval en sy nie weer kan sê sy kan nie die vergadering bywoon nie."
Die tweede vergadering, saam met verteenwoordigers van die Demokratiese Alliansie, het op 23 Januarie by die munisipaliteit plaasgevind. Vorster sê verskeie punte is tydens die vergadering geopper en aan die munisipale bestuurder, me. Faith Muthambi, uitgewys. Dit het ingesluit die houding van personeel teenoor boere.
"Hulle is nog steeds besig om die apartheidstryd te veg," het Vorster gesê.
Daarbenewens is daar genoem dat die munisipaliteit se store nie voorraad dra nie.
"As iets breek, kan dit nie reggemaak word nie. ‘n Uitvloeisel hiervan is ook dat die netwerk nie in stand gehou kan word nie. Dit is nie ons skuld die munisipaliteit het hul finansies wanbestuur nie."
Vorster en baie ander van sy mede-boere wag nou in spanning om te sien of daar ‘n verbetering in 2007 gaan wees. Herhaalde pogings om die afgelope week kommentaar te verkry by me. Muthambi oor die vergadering was vrugteloos
02-26-2007, 02:07 PM #1519
Vrou getref toe bende toeslaan in Emmerentia
'n Gewapende bende het vanoggend in Emmerentia, Johannesburg, toegeslaan en 'n vrou raakgeskiet toe hulle 'n geldwa beroof het.
Die booswigte het veiligheidswagte omstreeks 9:30 vanoggend by die Shell-garage in Barry Hertzoglaan aangeval.
"Een van die rowers het 'n geweer teen een van die wagte se kop gedruk terwyl 'n makker die geldtrommel by die wag afgeneem het," het supt. Lungelo Dlamini gesê.
Verskeie skote is wild en wakker afgevuur en 'n vrou in haar dertigerjare is in die been getref.
Die gewonde vrou is na die Milpark-hospitaal gebring.
Die misdadigers het in 'n Range Rover gevlug met 'n onbekende bedrag geld.
'n AK47-aanvalsgeweer asook 'n pistool is op die toneel gevind.
02-27-2007, 02:11 AM #1520
Krisis oor vuil hospitaal
KAAPSTAD. – Die steriliteit van chirurgiese instrumente in die Tygerberg-hospitaal kan nie meer gewaarborg word nie.
Dié inligting staan onder meer in dokumentasie, gedateer 22 en 23 Februarie 2007, wat in besit van Die Burger is.
Gister het die Tygerberg-hospitaal “die versekering gegee dat alle instrumentpakke wat aan die teaters voorsien word, steriel is”, en geensins verwys na ’n krisis wat hy in die naweek gehanteer het nie.
Luidens die dokumente is die sterilisasie-toerusting (outoklawe) só oud dat die stoom nie behoorlik penetreer nie. Die verpakking van die steriele dienste- departement is ook nie voldoende nie en die pakke waarin die instrumente verpak word, is gereeld geskeur en bied nie ’n steriele versperring nie.
Die kwaliteit van die stoom is nie na wens nie en die stoor van steriele artikels is nie voldoende nie. Nattigheid word vasgevang tussen die pakke en die rakke waarop dit lê in die pakkamers en operasieteaters.
Die skoonmaak van instrumente word gedoen deur onopgeleide personeel wat “enige plek waar hulle ’n plek kry” die waswerk doen, soos ’n wasbak of teater.
Luidens die dokumente is die probleem onder die administrasie se aandag gebring in 2003, 2004 en weer in 2005.
’n Chirurg met wie Die Burger gepraat het, het gesê hy en sy kollegas het sowat tien dae gelede gehoor daar is ’n moontlikheid dat die instrumentpakke nie 100% steriel is nie, maar geen bewyse kon gevind word nie.
“Ons kla egter al baie lank oor die beskikbaarheid van pakke en wag soms ure daarvoor, en dan is daar ook nie genoeg nie,” het die dokter gesê.
Sondag was daar selfs ’n krisis toe van die pakke na die Karl Bremer-hospitaal vir sterilisasie geneem moes word, het uit die dokter se inligting geblyk.
Die 28 sterilisasiemasjiene in die teaters self word nou ook meer gebruik. Die betrokke dokter meen vir algemene operasies is daar nie so ’n groot risiko nie, maar eerder vir pediatrie. In sommige gevalle is die risiko om nié chirurgie te doen nie groter as die risiko om nie ’n 100% steriele pak te gebruik nie.
Prof. Shaheen Mehtar, hoof van die eenheid vir die voorkoming en beheer van infeksies by die hospitaal, het gesê van die verpakkings was geskeur omdat die panne waarin dit gepak word, oorlaai word. Planne is nou gemaak om die panne ligter te maak.
Volgens haar is die kwaliteit van die stoom sleg omdat dit 2 km ver kom in 30 jaar oue pype wat lek. Die nuwe masjiene, waarvan daar 11 is, genereer hul eie stoom.
Daar is onlangs agtergekom dat van die masjiene nie die Bowie ****-toets slaag nie – ’n toets om te sien of daar behoorlik gesteriliseer word. Al die geskeurde pakke is egter verwyder en daar is seker gemaak dat die nuwe verpakkings almal die toets geslaag het, het Mehtar gesê.
Sy het bygevoeg dit was Tygerberg wat gestruktureerde opleiding in sterilisasie in 2004 begin het. Voorheen was daar nie so ’n kursus nie.
Me. Martie Carstens, woordvoerder van die hospitaal, het gesê die hospitaal het 33 outoklawe (sterilisasiemasjiene), waarvan drie tans buite werking is. In 2004-’05 is 11 nuwe masjiene aangekoop en die sterilisasievermoë van hierdie toestelle word aan die hand van die Bowie ****-toets bevestig, het die hospitaal gesê. Nog geen bewyse kon gevind word van enige komplikasies weens die steriliseringsproses nie, het sy gesê. Personeel is na behore opgelei.
Die hospitaal het niks gesê van Sondag se gebeure nie, asook nie dat van die outoklawe onlangs nie die Bowie-toets kon slaag nie.
Page generated in 0.27893 seconds with 15 queries